b"\n_START_ARTICLE_\nBeatrix Potter\n_START_SECTION_\nBakgrunn\n_START_PARAGRAPH_\nFaren til Beatrix Potter var utdannet advokat, men tilbrakte mesteparten av tiden i herreklubber, og arbeidet sjelden. Moren bes\xc3\xb8kte, eller hadde bes\xc3\xb8k av, slektninger. Begge foreldrene levde p\xc3\xa5 arv fra foreldrene. Barnepiker og guvernanter oppdro Beatrix og Bertram, en yngre bror. Da Beatrix ble eldre, utpekte foreldrene henne til husholderske, og frar\xc3\xa5det videre skolegang.\n_START_SECTION_\nMykologi\n_START_PARAGRAPH_\nMen mykologi, l\xc3\xa6ren om sopp, fortsatte \xc3\xa5 oppta Beatrix, og hun samlet og lagde detaljerte tegninger av mer enn 270 arter.  Hun kom frem til at lav egentlig er to organismer som lever sammen i symbiose.  Denne teorien ville ikke lederen for The Royal Botanic Garden diskutere engang, og da Beatrix' artikkel om muggsporer ble lest opp i The Linnean Society of London, fikk hun ikke selv v\xc3\xa6re til stede fordi hun var kvinne.  F\xc3\xb8rst i 1997 fikk hun en offentlig unnskyldning og anerkjennelse for sin teori om lav, som er helt korrekt.\n_START_SECTION_\nForfatterskap\n_START_PARAGRAPH_\nBeatrix Potter fikk utgitt sin f\xc3\xb8rste historie The Tale of Peter Rabbit i 1902. Boka, som kom p\xc3\xa5 norsk under tittelen Eventyret om Petter Kanin, handler om den vesle kaningutten Petter som begir seg ut p\xc3\xa5 vandring, men vender hjem etter sine eventyr og f\xc3\xa5r en skje kamillete for \xc3\xa5 roe ned magen. Historien var illustrert med vakre, vare akvareller av forfatteren selv. Den vesle boka og de p\xc3\xa5f\xc3\xb8lgende utgivelsene ble sv\xc3\xa6rt godt mottatt, og Potter tjente etter hvert godt p\xc3\xa5 salget. Hun fortsatte \xc3\xa5 skrive til omkring 1920, da synet hennes sviktet. Hun skrev i alt 23 b\xc3\xb8ker."